Il-Kunsill stabbilixxa missjoni konsultattiva ċivili tal-PSDK tal-Unjoni Ewropea fir-Repubblika Ċentru-Afrikana (EUAM RCA). Il-Kunsill ser iniedi l-missjoni mhux aktar tard mir-rebbiegħa tal-2020. Għaldaqstant, tim ewlieni ser jagħmel it-tħejjijiet neċessarji biex il-missjoni tkun tista' tilħaq il-kapaċità operattiva inizjali tagħha. Il-missjoni għandha l-għan li tappoġġa r-riforma tal-forzi tas-sigurtà interna sabiex l-awtoritajiet tar-Repubblika Ċentru-Afrikana (RĊA) ikunu jistgħu jtaffu l-isfidi attwali ta' sigurtà fil-pajjiż. L-esperti tal-UE ser jappoġġaw lill-Ministeru għall-Intern u l-forzi tas-sigurtà interna, il-pulizija u l-ġendarmerija, bil-għan li jgħinu fl-iskjerament tagħhom fil-pajjiż kollu. B'approċċ gradwali, modulari u li jista' jitkejjel, il-EUAM RCA ser tagħti pariri lill-awtoritajiet tar-RĊA biex tappoġġa t-trasformazzjoni sostenibbli tal-forzi tas-sigurtà interna tar-RĊA f'fornitur tas-sigurtà koerenti u responsabbli li jopera taħt sjieda nazzjonali. Il-missjoni ser tikkoordina mill-qrib mal-Missjoni ta' Taħriġ militari tal-UE (EUTM RCA), il-missjoni tan-NU MINUSCA u l-komunità internazzjonali. Il-missjoni ser tiġi stabbilita skont il-kunċett ta' maniġġar ta' kriżijiet (CMC) li ġie approvat mill-Kunsill fil-21 ta' Novembru 2019 u d-dokumenti sussegwenti ta' ppjanar operazzjonali. Ir-Repubblika Ċentru-Afrikana ser tkun it-tielet pajjiż, wara l-Mali u s-Somalja, li jirċievi appoġġ b'mod parallel mill-missjonijiet kemm militari kif ukoll ċivili tal-PSDK. Il-Kunsill jaqbel dwar missjoni futura tal-PSDK fir-Repubblika Ċentru-Afrikana (stqarrija għall-istampa, 21/11/2019) Missjoni ta' taħriġ militari fir-Repubblika Ċentru-Afrikana (EUTM RCA) Missjonijiet u operazzjonijiet tal-PSDK Delegazzjoni tal-Unjoni Ewropea għar-Repubblika Ċentru-Afrikana Ara l-paġna tal-laqgħa